钦定古今图书集成/明伦汇编/氏族典/第067卷 > 朱元
## 钦定古今图书集成/明伦汇编/氏族典/第067卷 > 朱元

按《十国春秋》，南唐朱元，颍州沈丘人，即舒元也。少倜
傥辨捷彊记，通《左氏春秋》。元既与李平留事元宗，以
驾部员外郎待诏文理院。保大末，周师入淮南，元请
对言兵事，元宗大悦，命从齐王景达救寿州。元善抚
士卒，与同甘苦，每临战誓众，辞旨慷慨，流涕被面，闻
者皆有奋志。初复舒、和、蕲州，以功加淮南北面行营
应援都监，继与边镐、许文稹栅紫金山，军声颇振，益
栅且及寿州。元恃功，时或违景达节制。监军使陈觉
素与元有隙，且妒其能，屡表元“本学术纵横，不可信，
不宜付以兵柄。”元宗乃命杨守忠代之。守忠至元帅
府，景达檄元计事，元遂举寨降周。事闻，元宗大怒，族
其家。元归周，复姓舒，世宗爱其骁果，以为蔡州团练
使。其母犹在沈丘，遂迎养焉。宋太祖受禅，迁汀州防
御使，改白皮兵马都监。太平兴国二年卒，年五十五。
赠武泰军节度使